N á v r h

K o m u n i k é

Vláda Slovenskej republiky prerokovala a schválila návrh zákona, ktorým sa mení a dopĺňa zákon č.483/2001Z.z. o bankách a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „novela zákona o bankách“).
Podstatou schváleného návrhu novely zákona o bankách sú predovšetkým úpravy a precizovanie tohto zákona tak, aby zohľadnil doterajšie poznatky a skúsenosti Národnej banky Slovenska a Ministerstva financií SR jednak z vykonávania bankových obchodov v komerčných bankách a jednak z výkonu bankového dohľadu nad komerčnými bankami. Pritom sa navrhuje doplniť zákon o bankách tak, aby sa pre komerčné banky a pobočky zahraničných bánk zaviedla povinnosť informovať klientov pri uzatváraní každej písomnej zmluvy o všetkých nákladoch klienta voči banke, respektíve o výnosoch v prospech klienta. Zároveň sa navrhuje uložiť komerčným bankám a pobočkám zahraničných bánk povinnosť, aby informácie o cenách svojich bankových obchodov zasielali Ministerstvu financií SR a aj Národnej banke Slovenska s tým, že Národná banka Slovenska bude zaslané informácie centrálne zverejňovať na svojej internetovej stránke.
Ďalej schválený návrh novely zákona o bankách vytvára právne predpoklady na vzájomné poskytovanie informácií medzi bankami o klientoch, na ktorých sa vzťahujú medzinárodné sankcie zabezpečujúce medzinárodný mier a bezpečnosť, teda vlastne o klientoch, s ktorými je spojené riziko financovania terorizmu a prípravy teroristických akcií, a tiež o klientoch, ktorí vykonávali neobvyklé obchodné operácie. Týmito úpravami sa prispieva k presnejšiemu výkladu a aplikácii medzinárodných odporúčaní v oblasti ochrany pred legalizáciou príjmov z trestnej činnosti.
Schválený návrh novely zákona o bankách obsahuje aj úpravy, ktoré zohľadňujú súvisiacu novú legislatívu, napríklad nový zákon o konkurze a reštrukturalizácii.
Nadobudnutie účinnosti tohto návrhu novely zákona o bankách sa navrhuje od 1. marca 2006.